通泉縣署屋壁後薛少保畫鶴
作者：杜甫
朝代：唐

paragraphs: 薛公十一鶴，皆寫青田真。
畫色久欲盡，蒼然猶出塵。
低昂各有意，磊落如長人。
佳此志氣遠，豈惟粉墨新。
萬里不以力，羣遊森會神。
威遲白鳳態，非是倉庚鄰。
高堂未傾覆，常得慰嘉賓。
曝露牆壁外，終嗟風雨頻。
赤霄有真骨，恥飲洿池津。
冥冥任所往，脫略誰能馴。